SL Uradni list Evropske unije L 233/3

UREDBA SVETA (ES) št. 1223/2004

z dne 28. junija 2004

o spremembah Uredbe (ES) št. 1228/2003 Evropskega parlamenta in Sveta glede datuma uporabe nekaterih določb za Slovenijo

SVET EVROPSKE UNIJE JE –

ob upoštevanju Pogodbe o pristopu Češke republike, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji in zlasti člena 2(3) Pogodbe,

ob upoštevanju Akta o pogojih pristopa Češke republike, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike in prilagoditvah Pogodb, na katerih temelji Evropska unija, in zlasti člena 57 Akta,

ob upoštevanju prošnje Slovenije,

ob upoštevanju predloga Komisije,

ob upoštevanju naslednjega:

(1) Uredba (ES) št. 1228/2003 Evropskega Parlamenta in Sveta z dne 26. junija 2003 o pogojih dostopa do omrežja za čezmejne izmenjave električne energije (1) ima namen, da se oblikujejo pravična pravila za čezmejne izmenjave električne energije. Omenjena uredba se začne uporabljati s 1. julijem 2004.

(2) V skladu s členom 6(1) Uredbe (ES) št. 1228/2003 se bodo težave prezasedenosti omrežij reševale s pomočjo tržnih rešitev, ki niso diskriminatorne in dajejo učinkovite ekonomske signale vključenim udeležencem na trgu in upravljavcem prenosnih sistemov.

(3) Smernice o upravljanju in dodeljevanju razpoložljivih prenosnih zmogljivosti in povezav med nacionalnimi sistemi iz priloge k Uredbi (ES) št. 1228/2003 vsebujejo pravila, ki se neposredno navezujejo na splošno načelo iz člena 6(1) te uredbe.

(4) Slovenija je zaprosila za prehodno obdobje do 1. julija 2007 za začetek uporabljanja člena 6(1) te uredbe in z njim povezanih določb v teh smernicah.

(5) Slovenija je dokazala, da bi brez prehodnega obdobja višja cena električne energije, uvožene iz Avstrije, negativno vplivala na energetsko intenzivne industrijske panoge, isti učinek pa bi imeli nižji prihodki določenih proizvajalcev električne energije, ki izvažajo električno energijo v Italijo. Tako stanje bi oviralo prizadevanja, ki so v teku v zadevnih industrijskih panogah, da se prestrukturirajo oziroma uskladijo s pravnim redom Skupnosti, ki se uporablja za proizvodnjo električne energije.

(6) Razlogi, ki jih je predložila Slovenija, upravičujejo odstopanje. Prav tako bo zaradi majhne zmogljivosti medmrežnega povezovanja dveh zadevnih povezovalnih daljnovodov in glede na to, da se stanje verjetno ne bo spremenilo pred 1. julijem 2007, dejanski učinek takega odstopanja na notranji trg zelo majhen.

(7) Odstopanje se omeji na to, kar je nujno potrebno glede na zahtevo Slovenije. Zato mora pokrivati samo tisti del zmogljivosti medmrežnega povezovanja, ki ga dodeli slovenski upravljavec prenosnih sistemov in se uporablja samo, če ta zmogljivost ne preseže polovice skupne razpoložljive zmogljivosti.

(8) Uredba (ES) št. 1228/2003 se zato ustrezno spremeni –

SPREJEL NASLEDNJO UREDBO:

Člen 1

Členu 15 Uredbe (ES) št. 1228/2003 se doda naslednji pododstavek:

„Glede medmrežnih povezovanj med Slovenijo in sosednjimi državami članicami se člen 6(1) in pravila 1 do 4 v poglavju ‚Splošno’ iz Priloge začnejo uporabljati 1. julija 2007. Ta odstavek se uporablja samo za zmogljivost medmrežnega povezovanja, ki jo dodeli slovenski upravljavec prenosnih sistemov in to samo, če ta zmogljivost ne preseže polovice skupne razpoložljive zmogljivosti.“

Člen 2

Ta uredba začne veljati na dan objave v Uradnem listu Evropske unije.

Uporablja se od 1. julija 2004.

Ta uredba je v celoti zavezujoča in se neposredno uporablja v vseh državah članicah. V Luxembourgu, 28. junija 2004 Za Svet Predsednik M. CULLEN

(1) UL L 176, 15.7.2003, str. 1.